คปภ.จี้ประกันจ่ายสินไหมน้ำท่วม
คปภ.กระทุ้งบริษัทประกัน เร่งจ่ายสินไหมหลังน้ำลด
22 ก.ย. 2554

คปภ.กระทุ้งบริษัทประกัน เร่งจ่ายสินไหมหลังน้ำลด 
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ภายหลังน้ำลดคาดว่าจะมีผู้เอาประกันภัยมาแจ้งขอเคลมความเสียหายจำนวนมาก จึงอยากให้ผู้เอาประกันภัยรีบแจ้งความเสียหายไปยังบริษัทประกันภัยทันทีภายหลังน้ำลด เพื่อให้ คปภ.เร่งประสานกับบริษัทประกันเพื่อจ่ายค่าสินไหมทดแทนโดยเร็ว
ทั้งนี้ คปภ.ได้กำหนดมาตรการให้ความช่วยเหลือประชาชนเบื้องต้น ด้วยการให้บริษัทประกันส่งรายงานถึงจำนวนผู้เอาประกันภัยที่มาเรียกร้องค่าสินไหมทดแทนด้านชีวิตและทรัพย์สินมายัง คปภ. โดยให้มีการจัดตั้งศูนย์ช่วยเหลือด้านการประกันภัยให้กับประชาชนในพื้นที่ และดำเนินการสำรวจข้อมูลจากบริษัทประกันภัยในพื้นที่ถึงผู้เอาประกันภัยที่ได้รับความเสียหาย รวมถึงการประสานเครือข่าย เช่น สภาหอการค้าไทย สภาอุตสาหกรรมแห่งประเทศไทย ในการแจ้งข้อมูลความเสียหายของผู้ประกอบการที่จัดให้มีการประกันภัย เพื่อสำนักงาน คปภ.เข้าไปช่วยเหลือต่อไป 
“หากกรมธรรม์หรือเอกสารเกี่ยวกับประกันภัยสูญหายไปกับน้ำท่วม ขอให้ประสานงานกับ คปภ.จังหวัดได้ทันที ซึ่งพร้อมให้ความช่วยเหลือด้านการประกันภัยอยู่แล้ว” นางจันทรา กล่าว